ང་རང་ཚོ་སྟོན་པ་ཚད་མ་ཞིག་གི་རྗེས་འཇུག་པ་ཡིན་པས་རང་ཉིད་ཚད་མར་འགྱུར་རྒྱུས་ཕྱོགས་སུ་བསམ་བློ་འཁོར་དགོས་པ་ལས་རང་ཉིད་མེ་འོབས་སུ་མཆོངས་རྒྱུས་རྣམ་པ་དང་གྲ་སྒྲིག་བྱེད་རུང་གི་མ་རེད།ཞང་སྟོན་བསྟན་པ་རྒྱ་མཚོ་མཆོག་གིས་ཀྱང་།གྲྭ་བ་ཞིག་ཡིན་ན་ལམ་རིམ་ཆེན་མོར་མཇལ་དགོས་པར་གསུངས་པའང་།ཧ་ཅང་དོན་དང་བདེན་པའི་གསུངས་ཚིག་གནད་ཆེན་པོ་ཞིག་རེད་བསམ།སྤྱིར་ནས་ང་ཚོའི་སྟོན་པ་དང་དགེ་བའི་བཤེས་གཉེན་རྣམ་པ་ནི་ཀུན་སློང་བཤད་དགོས་པ་མ་རེད།ཕྱིའི་ཀུན་སྤྱོད་ཀྱི་ཆ་ནས་ཀྱང་སེམས་ཅན་མཐའ་དག་གི་མིག་ནས་ཆུ་མ་འདོན་པ་དང་ལུས་ནས་བ་སྤུ་ལྡང་བ་ཉིད་རེད་དོ།།དེའི་ཅི་ཞིག་མཚོན་པ་དང་གོ་བརྡ་ག་འདྲ་ཞིག་བསྟན་པ་རེད་དམ།སངས་རྒྱས་དགོས་པ་དང་ཐར་བ་ཐོབ་དགོས་པ་ངེས་འབྱུང་སྐྱེ་དགོས་པ་གང་གིས་ཆ་ནས་ཀྱང་།རྟེན་གྱི་གང་ཟག་གི་ཀུན་སློང་གཙོས་ཀུན་སྤྱོད་རྣམ་པར་དག་པ་ལ་རགས་ལས་པར་གསུངས་བཞིན་ཡོད་པར་སེམས།ག་དུས་ནས་ང་རང་ཚོ་མཚོན་ནས་བཤད་ན་ཆོས་པ་རྣལ་མ་ཞིག་ཆགས་དགོས་པ་རེད་མོད།རང་མགོ་རང་གིས་སྐོར་བཞིན་དུས་དང་སྤྱི་ཚོགས་ལ་ཁ་གཡར་ནས་ཁོར་ཡུག་སྣ་ཚོགས་དང་སྤྱོད་པ་སྣ་ཚོགས་སུ་ཞུགས་བཞིན་ཡོད་རེད།འགར་སྟོན་བརྒྱད་པ་མཆོག་གིས་ཀྱང་།དུས་སྐབས་ལ་ངན་ཁག་བཀྲི་བ་ནི་ཆེས་ལེ་ལོ་དང་སྒྱིད་ལུག་པའི་བྱ་སྤྱོད་ཡིན་པས།གཙོ་བོ་རང་ཉིད་ཀྱི་བྱ་སྤྱོད་ལ་དོ་དམ་བཟང་བོ་རེ་བྱས་ན་དུས་སྐབས་ལ་བསྲེས་བསླད་མེད་པར་སེམས།ཞེས་གསུངས་པ་འདི་འང་ཧ་ཅང་གནད་ཆེན་པོ་རེད།གཞན་ང་ཅག་གི་རྐང་བ་དང་ལག་པ་མགོ་བོ་སོགས་ལ་རང་གིས་མ་ནུས་པར་ཕར་སོང་བ་ཞིག་རྩ་བ་ནས་མ་རེད།རང་སེམས་རང་བདག་མ་ཐུབ་པས་རང་མགོ་རང་གཡོག་བྱས་པ་མ་ཡིན་ནམ།གཙོ་བོ་ང་རང་ཚོ་གྲྭ་བ་ཞིག་ཡིན་པའི་གྲྭ་བའི་སེམས་ཁམས་དགོས་རེད།དེང་སྐབས་གྲྭ་བཙུན་མང་བོ་ཞིག་ལ་གྲྭ་བའི་སེམས་ཁམས་ཡོད་པ་མ་རེད།གྲོང་པའི་སེམས་ཁམས་འདྲ་བོ་རེད།གླུ་ལེན་གི་རེད།གླུ་གར་ཁང་དང་དྲ་ཁང་སོགས་སུ་འགྲོ་གི་རེད།གར་དང་རོལ་མོ་སོགས་ཀྱིས་ལས་བྱེད་ཀི་རེད།སྤྱིར་ན་མི་ཞིག་ཡིན་པས་དེ་དག་ལོངས་སྤྱོད་བྱེད་འདོད་ཀྱི་སྲེད་པ་འདྲ་བོ་ཡོད་རེད།ཡིན་ཀྱང་ང་ཚོ་གྲྭ་བ་རེད།གྲྭ་བའི་ཁྲིམས་དང་གྲྭ་བའི་མཁན་འཁུར་བརྩི་སྲུང་བྱེད་དགོས་པ་རེད།ང་ལ་མཚོན་ནས་བཤད་ན་ཡང་།ཀུན་སྤྱོད་ལ་དོ་དམ་བཟང་བོ་ཞིག་མ་ནུས་པར་ལས་འདི་དག་བྱེད་མྱོང་བ་ཡིན།ད་ལྟ་བསམ་གཞིག་རེར་བཏང་ན་ནོར་འཁྲུལ་ནོར་འཁྲུལ་རང་ཡིན་པ་ཤེས་ཡོད།དེ་བས་རང་སེམས་དག་སྒྲིག་ཅིག་བྱེད་ཞོར་ཁྱེད་ཅག་ལ་ཁ་བརྡ་ཙམ་དང་བསམ་ཚུལ་ཞིག་ཕུལ་བ་ཡིན་ནོ།།